圩氓歎
作者：周紫芝
朝代：宋

paragraphs: 圩氓築敗圩，飽腹無粟菽。
强扶南畝犁，辛苦望一熟。
插秧在中田，秋來半黄綠。
白雨忽翻盆，積潦囓圩腹。
波頭卷春雷，洶涌裂坤軸。
倉皇未出門，白水已半屋。
攀椽栖木杪，寢飯雜鵝鶩。
客行艤孤舟，繫纜怯水宿。
叩門乞燈火，父老迎我哭。
我亦一酸鼻，軟語聊撫祝。
老稚且相收，慎勿輒棄逐。
行看散陳紅，官倉有餘粟。
救爾無遠謀，每飯慚食肉。